পরের গন্তব্য পাটন দাসাদা থেকে আরও প্রায় একশো কিলোমিটার। ইতিহাস বলে, সোলাঙ্কি রাজাদের আমলে পাটন, অতীতের অনহিলভরা সমৃদ্ধির সর্বোচ্চ শিখরে পৌঁছেছিল। পরে মুসলিম শাসকদের হাতে শহরটি ধ্বংস হয়ে গেলেও অক্ষত থেকে যায় রানিকী ভাও-এর স্থাপত্যটি। বর্তমানে সেটি বিশ্ব ঐতিহ্যের তালিকাভুক্ত। তেমনই পাটনের আর এক গর্ব পাটোলা শাড়ি। যদিও লাখ টাকা দামের শাড়িটি বর্তমানে টিকে আছে মাত্র দু’-চার জন শিল্পীর সৌজন্যে। তাই পাটোলাওয়ালা ফার্ম হাউস বা পাটন পাটোলা হেরিটেজ কেন্দ্রটি ঘুরে নেওয়া যায় বিরল এই শিল্পকর্মটির পরিচয় পেতে।